**Notă informativă**

**la proiectul hotărîrii Guvernului privind aprobarea**

**proiectului de lege pentru modificarea și**

**completarea unor acte legislative**

Proiectul hotărîrii Guvernului privind aprobarea proiectului de lege pentru modificarea și completarea unor acte legislative a fost elaborat de către Ministerul Finanțelor în vederea executării pct.2 din Hotărîrea Guvernului nr.612 din 01 august 2017 pentru aprobarea Conceptului Programului de stat ”Prima casă”. Totodată, compartimentul ”Alte tarife și comisioane” de la pct.3 din Conceptul Programului de stat ”Prima casă”, aprobat prin Hotărîrea Guvernului sus-menționată, prevede că Ministerul Finanțelor va efectua o analiză și va prezenta propuneri Guvernului privind modificarea taxelor de stat pentru autentificarea contractelor de înstrăinare a imobilului și pentru autentificarea contractelor de ipotecă semnate în cadrul Programului de stat „Prima casă”.

Prin prezentul proiect de lege se propune micșorarea taxei de stat pentru autentificarea contractelor de înstrăinare a imobilului și pentru autentificarea contractelor de ipotecă semnate în cadrul acestui Program în raport taxele de stat, stabilite actualmente de Legea taxei de stat pentru autentificarea unor asemenea tranzacții.

Propunerea de micșorare a taxelor de stat este determinată de necesitatea asigurării accesului persoanelor fizice la achiziția unei locuințe prin contractarea de credite bancare garantate parțial de stat, în special pentru familii tinere.

Totodată, prin prezentul proiect se propune completarea art.133 alin.(2) din Codul Fiscal prin oferirea Serviciului Fiscal de Stat a dreptului de aplicare a modalității de executare silită pentru stingerea datoriilor față de bugetul de stat a beneficiarilor creditelor bancare în cadrul Programului de stat ”Prima casă”. O asemenea măsură urmează a fi exercitată de către Serviciul Fiscal de Stat în condiția în care creanțele rezultate din garanțiile acordate și plătite băncii în cadrul Programului sunt neacoperite integral în urma comercializării locuinței ipotecate, iar beneficiarul nu achită diferența la bugetul de stat în decurs de 90 de zile calendaristice.

La fel, pentru a facilita procesul de procurare a bunurilor imobile prin intermediul acestui Program, se propune modificarea legislației în vigoare prin diminuarea onorariilor notarilor publici și a executorilor judecătorești pentru acțiunile efectuate în privința bunurilor imobile.

De asemenea, ținînd cont că din numele statului în acest proces va acționa Organizația pentru Dezvoltarea Sectorului Întreprinderilor Mici şi Mijlocii, se propune completarea noțiunii ”utilizator al istoriei de credit” de la art.2 din Legea privind birourile istoriilor de credit în vederea atribuirii acestei organizații a unei asemenea calități.

Pentru implementarea proiectului de lege nu vor fi necesare mijloace financiare suplimentare.

Totodată, în scopul respectării prevederilor Legii nr. 239 din 13 noiembrie 2008 privind transparenţa în procesul decizional, proiectul hotărîrii Guvernului privind aprobarea proiectului de lege privind modificarea și completarea unor acte legislative a fost plasat pe pagina web oficială a Ministerului Finanțelor www.mf.gov.md, compartimentul ”Transparenţa decizională”. Proiectul se remite spre avizare autorităților și instituțiilor interesate, precum şi se va prezenta pentru a fi supus expertizei juridice și anticorupţie.

Propunerile relevante vor fi luate în consideraţie la etapa de definitivare a proiectului.

**Viceministru Iuri CICIBABA**